पाएं अपने शहर की ताज़ा ख़बरें और फ्री ई-पेपरडाउनलोड करें
हिम्मते मर्दा...मदद ए खुदा... ये कहावत इन तीन शासकीय कर्मचारियों पर बिल्कुल सटीक बैठती है जो दोनों टीके लगने के बाद भी संक्रमित हो गए। बुखार भी आया, खांसी भी चली लेकिन इन्होंने हिम्मत से काम लिया और होम आइसोलेशन में रहकर कोरोना को हरा दिया। ये इस बात का उदाहरण है कि कोरोना वैक्सीन लगवाकर और कोविड नियमों का कड़ाई से पालन कर संक्रमण की चेन को तोड़ा जा सकता है।
10 दिन में ठीक होकर काम पर लौटे
सिद्धनाथ मालवीय राष्ट्रीय स्वास्थ्य मिशन के अंतर्गत सब इंजीनियर के पद पर पदस्थ हैं। उनकी उम्र 32 साल है। उन्होंने बताया कि उन्हें कोरोना का पहला टीका 24 जनवरी और दूसरा 21 फरवरी को लगा था। बुखार आया तो जांच कराई। 5 अप्रैल को कोरोना जांच रिपोर्ट पॉजिटिव आई। खुद को होम आइसोलेट किया और कोविड नियमों का पूरा पालन करते हुए स्वास्थ्य विभाग ने जो दवाओं की किट दी थी उन दवाओं को खाया। 10 दिन में ठीक होकर काम पर लौट आया। वे कहते हैं कि कोरोना से डरने की जरूरत नहीं है। समय से इलाज कर इसे हराया जा सकता है।
किसी भी तरह का मानसिक तनाव ना लें
31 वर्षीय हरिओम मेवाड़ा शहरी स्वास्थ्य मिशन के अंतर्गत एलडीसी एमआईएस के पद पर पदस्थ हैं। कोविड 19 का पहला टीका 21 जनवरी तथा दूसरा टीका 21 फरवरी को हेल्थ केयर वर्कर की श्रेणी में लगा था। 2 अप्रैल को उन्हें हल्की सर्दी, खांसी, बुखार के लक्षण समझ में आए तो उन्होंने कोविड की जांच कराई। 5 अप्रैल को उनकी जांच रिपोर्ट पॉजिटिव आई। मूलत फंदा निवासी श्री मेवाड़ा होम आइसोलशन में रहे। किसी भी प्रकार का मानसिक तनाव लेने की जरूरत नहीं है। हिम्मत से काम लेना चाहिए तथा हौंसला रखकर कोरोना को मात दी जा सकती है।
56 साल की उम्र में कोरोना को दी मात
56 वर्षीय गणेश सिंह चौहान 8 अप्रैल को कोरोना पॉजिटिव हुए थे। कोविड का पहला डोज 29 जनवरी तथा दूसरा 26 फरवरी को लगा था। बुखार व खांसी होने पर जब कोविड टेस्ट कराया तो रिपोर्ट पॉजिटिव आई। होम आइसोलशन में रहकर ही कोरोना को मात दी और स्वस्थ होकर ड्यूटी पर आ गए। ऑक्सीजन की जरूरत नहीं पड़ी और न ही किसी प्रकार के कोई गंभीर लक्षणों का सामना करना पडा। बीमारी के दौरान देसी नुस्खों का सहारा लिया और योग भी किया जिससे जल्दी ठीक हो गए। उन्होंने बताया कि कोविड से लड़ने में वैक्सीन कारगर और सक्षम है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn